I dag skriver vi 22-02-2022, og meget tyder på, at mange par fremover vil kunne fejre bryllupsdag 22. februar. I hvert fald melder flere nordjyske rådhuse om rekordmange vielser netop i dag. Det er lidt atypisk at blive gift på en tirsdag - normalt er det lørdage, giftefogeder og præster har travlt med at foretage vielser. 48 par i Aalborg Februar er traditionelt heller ikke den mest populære måned at blive gift i, men det ser det ud til, at datoen 22022022 laver om på. Måske fordi bryllupsdatoen fremover vil være let at huske: 22022022. Alene i Aalborg Kommune siger 48 par ja til hinanden i dag, og tallet kunne endda have været endnu højere, for Borgerservice har været nødt til at afvise par. – Vi har aldrig oplevet noget lignende, fortæller giftefoged Susanne Haugaard. Rekorden bliver slået Der er tre giftefogeder på arbejde i Aalborg, og for at så mange som muligt kan blive viet, er tidspunktet udvidet, ligesom man også tager en ekstra sal i brug til de mange bryllupper, hvortil der hvert er afsat tyve minutter. På en almindelig tirsdag vies i gennemsnit fem par på Aalborgs gamle Rådhus. Interessen for at blive viet på datoen 22022022 er så stor, at man nærmest kan tale om bunkebryllup, og man skal ifølge Aalborg Kommune næsten ti år tilbage for at finde den seneste rekord. Her blev 40 par viet på rådhuset - det skete på datoen: 7-9-13.

Referat:
Dagens dato er en af dem, der er lette at huske, og det betyder mange bryllupper.